Philippus Rösler
Philippus (vulgo: Philipp) Rösler (natus 24 Februarii 1973 in provincia Khánh Hòa (Vietnamia)) vir publicus Theodiscus et sodalis Factionis Democraticae Liberalis Germaniae est.

Iuventus et munus 
Rösler infans a familia Theodisca adoptatus est et Hamburgi, Buceburgii Hannoveraeque erudiebatur. Anno 1992 Hannoverae testimonium maturitatis adeptus est atque eodem anno aspirans praefecti militum factus est et Hannoverae medicinae studebat. Anno 2002 doctor medicinae promotus est. Anno 2008 exercitum medicus praetorii reliquit.

Cursus honorum 
Rösler anno 1992 sodalis FDP factus est et annis 2000 - 2004 secretarius generalis suae factionis in Saxonia Inferiore erat. Anno 2003 legatus senatus terrae Saxoniae Inferioris creatus praeses legatorum suae factionis electus est. Anno 2006 etiam praeses suae factionis in hac terra foederalis fiebat. 18 Februarii 2009 ab Christiano Wulff praeside ministrorum (CDU) Rösler administer oeconomiae Saxoniae Inferioris et vicarius praeses ministrorum nominatus est. 24 Octobris eiusdem anni Angela Merkel cancellaria foederalis eum novum Administrum Foederalem Salutis Publicae proposuit. 28 Octobris nominatus est. Mense Aprili 2011, postquam factio eius electiones in terris Badenia-Virtembergia et Rhenania-Palatinato perdidit, sodales praesidem FDP Guidonem Westerwelle ad abdicandum se a magistratu coegerunt. Rösler ab omnibus factionem regnantibus novus praeses factionis et cancellarius vicarius propositus est. Die 12 Maii novus Administer Foederalis Oeconomiae nominatus est et proximo die etiam praeses FDP electus est. 18 Maii ab Angela Merkel cancellaria et cancellarius vicarius nominatus est. Die 23 Septembris 2013 ab officio praesidis factionis se recessit, postquam FDP electionem ad Dietam Foederalem perdidit et primo tempore ab anno 1949 in parlamento Germaniae legatos non habiturus fuit. Die 7 Decembris 2013 autem Christianus Lindner novus praeses factionis electus est successor Philippi Rösler, qui post cladem acceptem candidatus non iam fuit.

Nexus externi 

 Pagina personalis (lingua Theodisca)

Notae 

Incolae Vietnamiae
Alumni Academiae Medicinae Hannoverae
Administri Foederales Salutis Publicae
Administri Foederales Oeconomiae
Cancellarii Vicarii Germaniae
Praesides FDP